**A VIDÁMPARKOKBAN ÉS RENDEZVÉNYEKEN HASZNÁLT MUTATVÁNYOS BERENDEZÉSEKRE VONATKOZÓ KÜLÖNLEGES ELŐÍRÁSOK**

Napjainkban már egy falunap sem képzelhető el körhinta, dodgem vagy éppen céllövölde nélkül. Az ilyen rendezvényeken és fixen telepített helyeken (vidámpark) használt mutatványos berendezések az általuk végzett különleges mozgások és legfőképpen az azt használatba vevő közönség életének és testi épségének a megóvása okán ezekre a szerkezetekre külön jogszabályi előírások vonatkoznak. A vonatkozó szabályozást a 7/2007. (I.22.) GKM rendelet (a mutatványos berendezések biztonságosságáról) tartalmazza. Ezen felül, természetesen alkalmazni kell a 10/2016. (IV. 5.) NGM rendeletet (a munkaeszközök és használatuk biztonsági és egészségügyi követelményeinek minimális szintjéről) is, mivel a különleges feltételeken kívüli általános előírásokat az tartalmazza az össze gépre és berendezésre vonatkozóan.

**Mutatványos berendezések használatára, üzembe helyezésére vonatkozó előírások:**

1. Minden mutatványos berendezést az üzemeltető műszaki vizsgálata céljából köteles bemutatni a vizsgáló szervezetnek:
* az első használatbavétel előtt
* a mutatványos berendezés olyan javítását, átalakítását követően, amely hatással van a berendezés műszaki, biztonsági állapotára
* a berendezés okozta baleset esetén
* ismeretlen eredetű meghibásodás esetén
* a veszélyességi osztálya szerint meghatározott időszakonként
* ideiglenes behozatalt megelőzően
* az I. veszélyességi osztályba tartozó mutatványos berendezések esetén minden telepítést követően
1. Mutatványos berendezések osztályozása:

I. veszélyességi osztályba tartozó berendezések:

Minden olyan mutatványos berendezés, amelynek magassága (kivéve a II. osztályba felsorolt berendezések), vagy emelési magassága 5 méternél nagyobb, vagy működési sebessége a 10 m/s (36 km/óra) értéket meghaladja, vagy gyorsulása 10 m/s2-nél nagyobb.

Ide tartoznak a:

* forgóhinta,
* átfordulós hinta,
* motoros hajóhinta,
* keringő körhinták (csészealj, twistar, haligali, ciklon stb.),
* hullámvasút,
* gumiköteles toronyugró és kilövő berendezés (Bungee-jumping),
* magaslati kötélpálya, ideértve a kalandparkot is.

II. veszélyességi osztályba tartozó berendezések:

* Lánckörhinta,
* hernyó körhinta,
* óriáskerék,
* gokart, quad pálya,
* dodgem,
* vízi ejtőcsónak,
* elvarázsolt kastély (szellemvasút),
* vízifoci,
* térélményt nyújtó szerkezetek - ide nem értve a magaslati kötélpályákat és kalandparkokat -, szimulátor mozi,
* vízicsúzda,

Ide tartozik továbbá, minden olyan mutatványos berendezés, amely nem sorolható az I. vagy a III. veszélyességi osztályba.

III. veszélyességi osztályba tartozó berendezések:

* gyermekkörhinta,
* nem motoros hajóhinta,
* gyermekvonat,
* gyermekcsónak,
* gumiasztal és légvár,
* céllövölde,
* céldobó játék,
* 5 méternél alacsonyabb vízicsúzda,
* nyereménykerék,
* markoló játék,
* képfestő játék,
* erőmérő és ügyességmérő játék,
* színpad, sátor, bódé tribün

Ide tartozik továbbá a külső energiaforrásról hajtott mutatványos berendezés, ha a használója a beszállószintről 0,3 m-nél kevesebbet emelkedik és a sebessége 1,5 m/s-nál (5,4 km/óránál) kisebb, vagy olyan eszközök, melyeken a felhasználó a saját erejéből ugrik fel rugalmas alátámasztáson, és 1 m-nél magasabbra nem lehet felmászni.

Csak olyan mutatványos berendezés üzemeltethető, amely rendelkezik megfelelőségi tanúsítvánnyal. A megfelelőségi tanúsítványt kizárólag az üzemeltető által megbízott, kijelölt szervezet végezheti.

A változó felállítási helyen üzemeltetett mutatványos berendezések tekintetében közterületfoglalási engedély csak érvényes megfelelőségi tanúsítvány rendelkezésre állása esetén adható ki.